arnastofnun/IGC-2024 huggingface dataset:
Winkel er vankaður

Páll Winkel fangelsismálastjóri stendur þvert í vegi bráðabirgðalausna á fangelsisvandanum. Hann kallar vinnubúðirnar á Reyðarfirði gámabyggð, sem ekki sé boðleg sakamönnum. Talar um mannréttindabrot og vistun búpenings! Er þetta þó þorp fyrir fólk, sem var fjarri heimili sínu. Með margvíslegum þægindum, svo sem líkamsræktarstöð. Winkel talar líka háðulega um leigu á ísbrjótum sem fangaskip. Segir það ekki boðlegt sakamönnum. Eru ísbrjótar þó útbúnir sem heimili sjómanna, sem eru langdvölum að heiman. Þegar sjálfur forstjórinn er svona kexruglaður, er ekki von á neinum fangelsislausnum.
Davíð er að sigra Bjarna

Þótt já-sinnum vegni betur í skoðanakönnun Gallup en nei-sinnum, gildir það ekki um kjósendur Sjálfstæðisflokksins. Meðan þjóðin skiptist 43%-34%, þá snýst hlutfallið við hjá sjálfstæðismönnum, 34%-42%. Ef þetta verða úrslit kosninganna, er samningurinn samþykktur, en Bjarni Benediktsson samt tapari kosninganna. Miklu máli skiptir fyrir hann, að kjósendur flokksins velji á sama veg og hann sjálfur. Þeir virðast hins vegar fremur ætla að halla sér að Davíð Oddssyni. Hrunverjanum mikla, sem berst eins og ljón gegn IceSave og Bjarna. Sú niðurstaða yrði upphafið að endalokum Bjarna sem formanns.
Já hefur of nauma forustu

Nei-sinnum hefur fjölgað meira en já-sinnum milli kannana Gallups. Enn eru já-menn þó fleiri en nei-menn. 43% segja já og 34% segja nei. Eftir þessu að dæma munu já-menn merja sigur í þjóðaratkvæðagreiðslunni. Óvíst er þó, að sú verði niðurstaðan. Ég tel nei-sinna líklegri til að fara á kjörstað heldur en já-sinna. Fjórðungur kjósenda hefur enn ekki gert upp hug sinn. Flestir gera það líklega, er gögn verða send heim til fólks skömmu fyrir kosningar. Flest rök með og móti hafa að visu þegar birzt. Slagorð verða tuggin fram og aftur fram að kosningum. Aðalvandinn verður að draga já-sinna á kjörstað.
Njóta velvildar Hæstaréttar

Hæstiréttur hafði ástæðu, þegar hann stytti refsingu tveggja Kaupþingsmanna úr átta mánuðum í sex. Þar með komst dómurinn undir þau mörk, að þeir þurfa ekki að sitja á Litla-Hrauni. Fá í staðinn að dúlla sér í samfélagsþjónustu. Hæstiréttur telur óeðlilegt, að hvítflibbamenn sitji í fangelsi. Þau eru bara fyrir undirstéttina. Fyrir róna, sem stela pakkasúpum og bjórkippum. Litla-Hraun er of fínt fyrir þá, sem misnota stöðu sína hjá bönkunum til að hagræða verði á hlutabréfum. Dómurinn í gær boðar, að Hæstiréttur muni líta almennt mildum augum á bankabófa. Þeir bíða í röðum eftir velvild réttarins.
Aðgerðaleysi að leiðarljósi

Umhverfisstofnun kveikti ekki á díoxínmengun frá sorpbrennslum víða um land. Sendi kurteis áminningarbréf, beitti engum viðurlögum. Ekkert sveitarfélag tók neitt mark á tuði hennar. Sama er að segja um eftirlit með verksmiðjum. Nokkrum sinnum boðaði Umhverfisstofnun komu sína til Becromal á Krossanesi. Það þurfti samt Kastljós og Helga Seljan til að láta framkvæma mælingar, sem sýna margfalda leyfilega mengun. Umhverfisstofnun starfar árið 2011 enn að hætti ársins 2007. Kristín Linda Árnadóttir forstjóri hefur aðgerðaleysi að leiðarljósi. Til þess hefur Umhverfisstofnun 75 starfsmenn. Geðveikt rugl.
Eindreginn brotavilji

Algengt er, að forsvarsmenn mengunar hér á landi komi fram af eindregnum brotavilja. Þannig heldur sveitarstjóri Kirkjubæjarklausturs áfram að ausa díoxíni yfir skólabörn og Klausturbleikju. Eygló Kristjánsdóttir tekur ekki mark á mælingum, sem sýna mengun tífalt yfir mörkum. Heimtar með ýmsum undanbrögðum að fá að bíða nýrra mælinga. Svipaða sögu er að segja af Becromal við Akureyri, sem losar margfalt leyfilegt magn af vítissóda út í sjó við Krossanes. Þótt mælingar sýni mengunina, fer Gauti Hallsson fram á nánari útlistun á, hvort mengunin sé raunveruleg. Eindreginn brotavilji.
Sem óðast til næsta hruns

Þriðjungur kjósenda er haldinn þeirri firru, að stjórnarandstaða Flokksins og Framsóknar megi taka við völdum. Þetta eru bjánar eins og þeir gerast eingöngu á Íslandi. Ríkisstjórnin hefur að vísu gert ótal vitleysur, en hún olli ekki hruninu. Þótt Pétur Blöndal og hálf þjóðin trúi því. Það var þáverandi ríkisstjórn og þáverandi seðlabankastjóri, sem ollu hruninu. Fjöldamargir heimta í skoðanakönnunum, að þetta lífshættulega lið komist aftur til valda. Með mútuþega, kúlulánaprinsa, skattsvikara, vafninga og dæmda þjófa í forustunni. Íslendingar vilja sem óðast komast í annað hrun.
Við slökkvum samt eldinn

Við tökum þátt í að slökkva eldinn, þótt við berum ekki ábyrgð á brunanum. Við kveiktum ekki í, en öxlum samt ábyrgð. Alveg eins og við segjum já við samningnum, þótt við berum ekki ábyrgð á IceSave. Þannig er lífið, sumir vilja axla ábyrgð og aðra skortir ábyrgðartilfinningu. Siðferðlilega rétt er að axla ábyrgðina. Einnig er hagkvæmt að komast aftur í eðlilega samúð með útlandinu í viðskiptum og öðrum samskiptum. Í orrahríð hinna ábyrgðarlausu þarf kjark til að standa fast á meginreglum siðferðis. En við ætlum eigi að síður að láta brennuvargana svara til saka á öðrum vettvangi laga og réttar.
Kaldhæðni faglegu örlaganna

Kærunefnd jafnréttismála bendir á skrítna þætti í svokölluðu faglegu mati í vali embættismanns í forsætisráðuneytinu. Samkvæmt kærunefnd stóð sá, sem hlaut efsta sætið í matinu, að baki þeirri, sem hlaut fimmta sætið. Það er áfall fyrir faglega kerfið, sem átti að leysa geðþótta ráðherra af hólmi. Jóhanna Sigurðardóttir fór eftir faglega matinu og stendur því í skotlínu. Í aftökusveitinni fara fremst þær, sem aldrei stunduðu faglegt mat í sinni ráðherratíð. En Jóhanna ber ábyrgð á svokölluðum fagmönnum, þótt þeir séu utan ráðuneytisins. Hafnaði Samfylkingarkonu og fær á baukinn. Kaldhæðni faglegu örlaganna.
Viðskiptasiðfræðingurinn

Í framboði til formanns stéttarfélagsins VR er einn titlaður siðfræðingur. Er þó frægari fyrir aðild að sérstæðri smölun á aðalfund sjálfstæðismanna á Ísafirði. Þá var keypt flugvél undir hóp meðvitundarlítilla atkvæðavéla úr Reykjavík. Stefán Einar Stefánsson er samt titlaður viðskiptasiðfræðingur. Tók að sér að friða átök milli manna í stjórn VR. Lausn hans felst í að bjóða sig fram til formanns. Ekki veit ég neitt gott eða vont um aðra frambjóðendur. En seint kysi ég mann, sem í senn er frægur af aðild að skrautlegum innanflokksátökum og titlar sig jafnframt viðskiptasiðfræðing.
Morthens og Gissurarson

Bubbi Morthens hefur sérstæðar skoðanir á siðferði. Þær hafa komið fram í vörn hans fyrir útrásarbófa. Nú tekur hann til varna fyrir Hannes Hólmstein Gissurarson. Segir ekki koma neinum við, hvaðan prófessorinn fái laun. Bubbi veit ekki, að laun fyrir “kynningarátak” sæma ekki prófessor og enn síður álitsgjafa. Prófessorar og álitsgjafar taka ekki að sér fyrir fé að mæla með bönkum. Hannes hefur sérstætt siðferði, sem kom fram í víðtækum ritstuldi. Bubbi hefur líka sérstætt siðferði. Hann telur áróður vera venjulega launaða vinnu, sem henti álitsgjöfum og prófessorum. Siðferði þeirra tveggja má kalla hrunferði.
Sjálfhelda uppreisnar

Vesturveldin herða árásir á hreyfanleg skotmörk í Líbýu, einkum skriðdreka. Uppreisnarmönnum hefur reynzt erfitt að hagnýta sér loftárásirnar. Hvorki hefur tekizt að hrekja herinn frá Misrata né Zintan. Svo virðist sem ekki takist þar að gera leyniskyttur hersins óvígar. Þetta freistar til aukinnar þáttöku Vesturveldanna í stríðinu. Slíkt væri misráðið, uppreisnarmenn verða sjálfir að heyja sitt stríð. Komið er að þeim krossgötum, að uppreisnarmenn hafa jafna stöðu, þegar stórvirkjum morðtólum hersins er rutt úr vegi. Ef það dugir ekki, verða uppreisnarmenn einfaldlega að sjá sjálfir um sín mál.
Andvíg tjáningarfrelsi

Ríkisstjórnin hefur aldrei lyft litlafingri til varnar blaðamennsku, sem á undir högg að sækja. Engin lagafrumvörp hafa verið lögð fram til stuðnings tjáningarfrelsi. Engin lög um afnám bankaleyndar, engin lög um takmörkun á persónufrelsi, þegar prentfrelsi á í hlut. Engin lög um upplýsingafrelsi og aðgang að upplýsingum. Engin lög um þrengingu hugtaka á borð við meiðyrði og meint einkalíf fyrirtækja. Hins vegar sækir Katrín Jakobsdóttir ráðherra fast að fá samþykkt lög um ritskoðunarnefnd ríkisins. Frumvarp hennar sýnir glöggt, að ríkisstjórnin er úti á túni í öllu, sem varðar tjáningarfrelsi.
Blaðamenn í bóndabeygju

Ein af ástæðum hrunsins er, að blaðamenn eru reyrðir í dómvenju, sem refsar fyrir að segja satt. Bófar fá blaðamenn dæmda fyrir meiðyrði og fyrir að skaða einkalíf bófa. Blaðamönnum er bönnuð birting og þeir eru dæmdir til að segja frá vitnum. Óvígur her héraðsdómara, hæstaréttardómara, sýslumanna, Persónuverndar og Úrskurðarnefndar upplýsingalaga sækir að blaðamönnum. Sem dæmin sanna. Eftir hrunið eiga menn að hafa áttað sig á þessum meginvanda. En ríkisstjórnin hefur ekkert gert til að losa fjölmiðla úr bóndabeygjunni. Ekki eru í vinnslu nein lög um aukið frelsi fjölmiðla og afnám bankaleyndar.
Landsbanka-bófar ögra

Bankabófar Landsbankans og dótturfélaga hans leika lausum hala eins og aðrir bófar landsins. Þótt Landsbankinn sé ríkisrekinn, ögrar hann þjóðinni ekki síður en aðrar fjármálastofnanir. Græðgi er leiðarljós hans og bankaleynd er helzta vopnið. Reynir að stöðva birtingu réttra frétta DV af skuggaverkum dótturfyrirtækis Landsbankans. Hefur fengið Sýslumanninn í Reykjavík til að krefjast afhendingar gagna og að setja lögbann á birtingu upplýsinga um þau. Ríkisbankinn hyggst elta ritstjórana alla leið í fangelsi. Ríkisstjórnin hefur engin tök á skrímslum, sem hún ræktar í fjármálastofnunum landsins.
Bjarni flýtur að feigðarósi

Bjarni Benediktsson verður stærsti taparinn, ef þjóðin segir nei við IceSave í kosningunni. Flokkur hans ber aðalábyrgð á IceSave. Átti fyrsta samninginn um málið á ofanverðu árinu 2008. Þá var Bjarni formaður þingflokksins. Nú er fjórði samningurinn á borði og nú að ráði nefndarmanns stjórnarandstöðunnar. Bjarni og flokkurinn segja já, en helmingur kjósenda flokksins segir nei. Að ráði Davíðs Oddssonar hrunkóngs. Ef hálfur Flokkurinn rís gegn formanninum 9. apríl, eru dagar Bjarna taldir í pólitík. Samt beitir hann sér of lítið. Hann virðist ekki átta sig á, að þannig flýtur hann fljótt að feigðarósi.
Terroristi hrunsins

Hvorki Björgólfur Thor né Jón Ásgeir voru höfuðpaurar hrunsins. Stjórnandi þess var Davíð Oddsson, sem kom á fót einkavinavæðingu og eftirlitsleysi. Sem Seðlabankastjóri átti hann að passa, að erlendar skuldir bankanna færu ekki upp fyrir hundrað milljarða. Hleypti þeim upp í tvöþúsundogáttahundruð milljarða og lyfti ekki litla putta. Ekkert hrun hefði orðið á Íslandi, ef Davíð hefði ekki vísvitandi sofið á verðinum. Björgólfur Thor og Jón Ásgeir hefðu aldrei náð að setja Seðlabankann og viðskiptabankana á hausinn án frumkvæðis Davíðs Oddssonar. Terroristans, sem setti þjóðina á hausinn.
Verðum áreiðanleg

Við þurfum að koma því orði á okkur að við stöndum við skuldbindingar eins og Finnar gerðu á sínum erfiðu tímum. Þurfum að koma upp eðlilegu samstarfi við útlönd um öflun lánsfjár til uppbyggingar atvinnuvega. Það gerum við með því að vera taldir áreiðanlegir viðskiptavinir, sem virða almennar reglur um samskipti og samstarf. Við þurfum líka að hætta að vera heimalningar og búrar, sem tala illa um aðrar þjóðir. Við erum ekki mest og bezt í heimi og náum engu fram með frekjunni. Við skulum byrja á að ganga frá IceSave. Það er fyrsta skrefið í átt til heilbrigðra samskipta okkar við umheiminn.
Rubicon er tæpast lækur

Brottför Lilju og Atla er án áhrifa. Stjórnin hefur annan og stærri vanda: Bankana, fjármálaeftirlitið, bankasýsluna, bankaleyndina, kvótagreifana. Engum teningum var kastað, þegar Lilja og Atli hurfu af velli. Stóðu ekki við neitt Rubicon-fljót. Allra sízt eru þau neinn Caesar á leið til Rómar. Atla skortir bakland, Suðurland styður Steingrím eins og önnur flokksfélög. Lilja á hins vegar fjölmenna sveit aðdáenda á fésbók. Hún kemst aftur inn í Reykjavík. En hún verður aldrei flokkur. Til þess er hún of einþykk. En ég varð fyrir vonbrigðum, er ég horfði á sjálft Rubicon. Það er tæpast lækur.
Ríkisstjórnin er sljó

Versti galli ríkisstjórnarinnar er sljóleikinn. Alls staðar í kringum hana brenna eldar. Alls staðar eru gamlir draugar að vinna gegn hagsmunum hennar og þjóðarinnar. Skilanefndir og slitastjórnir stunda hamslausa græðgi í sjálftekt. Stjórnendur fjármálastofnana og fyrirtækja í eigu banka sýna einbeittan brotavilja bófa. Forskrá jafnvel lygar inn á framtöl fólks. Gamla Ísland bófanna er komið á fulla ferð. Virðist keppa við stjórnvöld um yfirráð fjármála landsins. Sljó ríkisstjórn sér ekki eldana, sem brenna allt um kring. Ekki er nóg, að Jóhanna Sigurðardóttir reki upp neyðaróp.
Farvel Humarskip bless

Ég sit alltaf austan við borðið, þegar ég fæ mér snæðing á Höfninni, með útsýni yfir lystifiskibátana. Þá sé ég ekki Humarskipið, ljótasta mannvirki á Íslandi. Yfirbyggt fiskiskip, þar sem ekki hefur verið stuðst við neinar verkteikningar. Yfirbyggingin er hörmulega troðið ofan á skipið án tillits til samræmis. Ofan af Skaga frétti ég, að bæjarstjórnin á Akranesi hafi samþykkt að taka við skrípinu. Þetta fræga veitingahús, sem enginn, er ég þekki, nefur heimsótt, verður hér eftir Skagamönnum til yndisauka. Nú get ég setið vestan við borðið undir stóru gluggunum á veitingastaðnum Höfninni.
Þurfum lánsfé að utan

Ódýrasta og áhrifaríkasta leiðin til að auka atvinnu í landinu er að efla ferðaþjónustu. Við þurfum að auka möguleika erlendra ferðamanna á að hafa gaman af að dveljast hér. Náttúra Íslands býður möguleika, sem enn hafa aðeins verið nýttir að hluta. Fjárfesting í þessari grein gefur margfalt fleiri atvinnutækifæri en hliðstæð fjárfesting í stóriðju. Hana þarf að vísu að efla líka, en þar þarf að fara varlegar. Samanlagt þurfum við svo miklar fjárfestingar, að okkur vantar lánsfé að utan. Til þess að efla lánstraust og lækka refsivexti verðum við nú þegar að ganga friðsamlega frá IceSave.
Soffía frænka segir Iss

Varla sætir fréttum, að kvarnist úr foringjadrifnum valdaflokki. Steingrímur J. Sigfússon varð frálshyggjugaur að hætti Alþjóða gjaldeyrissjóðsins. Lilja Mósesdóttir og Atli Gíslason flúðu foringjaræðið. Lilja á hluta af sökinni. Sannfærð um eigin hagstefnu, þolir ekki frávik, getur ekki selt flokksmönnum hana. Nema Atla; Ásmundur varð eftir með Jóni Bjarnasyni. Lilja á fjölmenna hirð aðdáenda á fésbók. Atli vekur minni athygli, oft utan þings. Klúðraði starfi nefndar, sem fór yfir sannleiksskýrsluna. Var þar alltaf að búa til samstarf, sem aldrei var í kortunum. Hver flokkur át fyrir rest upp úr sínum poka.
Ófróður um eigendastefnu

Kristján Jóhannsson var rekinn úr bankaráði Arion. Fyrir hvað? Þorsteinn Þorsteinsson, formaður Bankasýslunnar segir hann ekki hafa brotið neitt af sér. Hann hafi fylgt eigendastefnu ríkisins. Misheyrðist mér? Kristján braut einmitt meginatriði í eigendastefnunni. Hann studdi, að yfirbankabófi Arion fengi hærri laun en aðrir yfirbankabófar. Stríðir gegn sjálfu plagginu. Það undarlega er, að Þorsteinn veit ekki um eigendastefnu ríkisins, þótt hann sé formaður Bankasýslunnar. Meira en lítið er athugavert við Bankasýsluna, svo sem dæmin sanna. Steingrími J. Sigfússyni ber að reka Þorstein sjálfan.
Södd lífdaga bíður útfarar

Ríkisstjórnin er dauð úr öllum æðum. Ber ekki hönd fyrir höfuð sér. Bófarnir hafa tekið völdin í fjármálastofnunum, græðgin tekið völdin í Bankasýslunni. Stjórnarandstaðan heldur uppi hálftíma hálfvitanna á Alþingi og rífst út af öllu mögulegu og ómögulegu. Ríkisstjórnin hreyfir ekki legg né lið út af IceSave, þótt lánsfé og lágir vextir séu í húfi. Hún hreyfir ekki legg né lið út af Evrópusambandinu, þótt það sé hið eina, sem getur bjargað hinni þjóðrembdu þjóð. Einu ráðherrarnir á lífi eru Ögmundur og Jón Bjarnason, sem rugla út í eitt. Ríkisstjórnin er södd lífdaga og bíður útfarar sinnar.
Einnig erlend þjóðremba

Forvitnilegt er að fylgjast með fréttum af stríðinu í Líbýu. Bandarískir fjölmiðlar tala um bandarískar árásir. Brezkir miðlar tala um bandarískar og brezkar árásir. Lítið er minnst á franskar árásir, sem stöðvuðu þó innrás Gaddafi í Benghazi á laugardaginn. Það var dagur franskra orustuþota. Aðfaranótt sunnudagsins var síðan nótt flugskeyta bandaríska flotans. Svo var sunnudagurinn aftur dagur franskra orrustuþota. Íslendingar eru vanir þröngu og þjóðrembdu íslenzku eyjarskeggja-röri fjölmiðlunar. Athyglisvert er, að engilsaxneskir fjölmiðlar eru ekki heldur lausir við þjóðrembuna.
Enn bíða tvö skilyrði

Tvennt þarf að gerast til að liðka fyrir fjárhagslegum samskiptum okkar við umheiminn. Meirihluti Flokksins þarf að fylgja formanni sínum. Og meirihluti Já-sinna þarf að mæta á kjörstað. Fyrra skilyrðinu er varla fullnægt. Bjarni hefur nauman sigur á Davíð og náhirðinni. Síðara skilyrðið kemur ekki í ljós fyrr en á kjördegi. Ég hef miklar áhyggjur af, að of margir Já-sinnar muni ekki nenna að rífa sig upp á kjördegi. Tilfinningahiti þeirra er lágur, en Nei-sinna er hár. Þrátt fyrir gott gengi Já í könnunum óttast ég, að ofsi, klisjur, ábyrgðarleysi, lagatæknihyggja og þjóðremba Nei-sinna hafi sigur.
Þrátefli í Líbýu

Stríðið í Líbýu getur endað í þrátefli. Bandamenn hindra hernað úr lofti og af sjó af hálfu Gaddafi. Það jafnar stöðuna. Frakkar hafa þar á ofan valdið mikilli eyðileggingu skriðdreka og annarra vígvéla víða um landið. Einkum þó í nánd við Benghazi, miðstöð uppreisnarinnar. Her Gaddafi berst þó áfram, en mest með léttum vopnum eins og uppreisnarmenn. Líklegt er, að Gaddafi missi þorp og bæi, þar sem ættarhöfðingjar eru honum andsnúnir. Haldi hins vegar Tripoli, þar sem hann er sterkur. Uppreisnin mun ná aftur miklum landsvæðum. En þyngra verður undir fæti, þegar kemur að höfuðvíginu í höfuðborginni.
Valtýr ofmetur lagatækni

Eins og flestir lagatæknar ofmetur Valtýr Sigurðsson ríkissaksóknari stöðu lagatækninnar í lífi þjóðarinnar. Hún er ekki aðili að dómskerfinu og getur leyft sér að hreyta skít í það, hvenær sem henni þóknast. Hún getur talið bankabófa og útrásarbófa seka, áður en réttarkerfið losar svefn. Hún getur sagt Hæstarétt gersamlega óhæfan, til dæmis vegna ógildingar kosninga til stjórnlagaþings. Sjálfur ber ég ekki gramm af virðingu fyrir dómstólum eða Valtý sjálfum. Ég held, að allt þetta kerfi eigi skilið spark í rassinn. Einkum fyrir að gleyma þætti réttlætis í samskiptum lagatækni og þjóðar.
Trylltur kóngur í Bahrein

Kóngurinn í Bahrain er trylltur, hinn mikli vinur auðjöfra heims og Ólafs Ragnars Grímssonar. Hamad kóngur lætur öryggisverði sína ráðast á lækna og sjúkrahús. Lætur taka sjúklinga af skurðarborðum og setja þá í fangelsi. Lætur fingurbrjóta skurðlækna, svo að þeir geti ekki skorið upp. Lætur loka aðgangi að sjúkrahúsum, svo að enginn komist inn. Kallar í her frá Saudi-Arabíu, versta miðaldaríki heims. Það er von, að þúsundir viðskiptabófa og bankabófa vilji í ellinni hreiðra þar um sig í lokuðum hverfum Bahrein. Það er von, að drottningin í Bretlandi bjóði brjálæðingnum í brúðkaupsveizluna.
Guðbergur um einangrun

“Allt í lagi, þetta hefur komið fyrir okkur, þetta er okkar sjálfskaparvíti, nú stöndum við saman og verðum eins og áður var. Þegar skip fórst tók öll þjóðin þátt í harminum. Það sem sameinaði þjóðina var harmurinn. Þetta mundi líka sameina þjóðina ef hún myndi ekki borga, einangrast og standa bara með sjálfri sér. Vera ekkert að hugsa um það hvaða álit hinn stóri heimur hefur á okkur. Stóri heimurinn hugsar ekkert mjög mikið um okkur. Þannig hugsa íslenzkir einangrunarsinnar samkvæmt orðum Guðbergs Bergsson rithöfundar. Við erum þjóðrembd eyþjóð, sem telur sig standa eina í óvinveittum heimi.
Byltingin loksins kláruð

Eftir sólarhrings japl, jaml og fuður, fór Atlantshafsbandalagið í gang. Bandaríkin sögðust vilja vera í baksætinu. En þegar á reyndi, vildu þau ekki, að Frakkland tæki heiðurinn. Flugskeyti Vesturveldanna beindust að tuttugu hernaðarlega mikilvægum mannvirkjum, einkum flugvöllum. Eftir er að sjá, hver viðbrögð Gaddafi verða með morgninum. Sennilega minnkar kjarkur hersveita og öryggissveita Líbýustjórnar. Að sama skapi eflist hugur og þor uppreisnarmanna. Geta nú undið sér í að ljúka byltingunni. Engin leið er samt að spá, hver verður útkoman, þegar Gaddafi verður loksins hrakinn burt.
Fáskipti og sérvalin reiði

Þegar ríkið hyggst spreða alls 50 milljörðum í Íbúðalánasjóð, er hann orðinn stærri vandi en IceSave. Samt segja fáir: Við borgum ekki. Ríkið spreðaði nærri 100 milljörðum í sparisjóði og tryggingafélög. Samt sögðu fáir: Við borgum ekki skuldir óreiðumanna. Geir og Ingibjörg spreðuðu 300 milljörðum í endurreisn gjaldþrota viðskiptabanka. Samt sögðu fáir: Þetta er aflátsbréf fyrir bófana, sem eiga að borga. Davíð og Geir spreðuðu 300 milljörðum í gjaldþrota Seðlabanka. Samt sögðu fáir: Þetta kemur mér ekki við. Menn láta sér fátt um finnast um ofur-upphæðirnar. En brjálast yfir skiptimyntinni.
Heil milljón ferðamanna

Í fyrra kom hálf milljón ferðamanna. Icelandair vill, að þeir verði ein milljón árið 2020. Ætlar að miða sætaframboð við það. Þetta er miklu stærra mál en öll önnur atvinnusköpun samanlagt. Ef þetta gengur upp, munu allir Íslendingar, sem vettlingi geta valdið, hafa vinnu árið 2020. En til þess þarf ýmsu að breyta. Sumartíminn þolir ekki svona mikla aukningu. Við þurfum að vinna af alefli við að auka afþreyingarkosti utan sumartímans. Fyrst og fremst afþreyingu í náttúrunni, en einnig í þéttbýlinu. Í listum og menningu á alþjóðamælikvarða. Álver eru margfalt dýrari og gefa brot af atvinnunni.
Biedermann á Reykjanesi

Reykjanes hefur sérstöðu meðal bæja landsins. Þar réðu hrunverjar meiru en annars staðar, undir forustu Árna Sigfússonar. Þar endurvöldu kjósendur hina sömu hrunverja fyrir ári. Samt var þá komið í ljós, að hitaveitan var gufuð upp, sparisjóðurinn fallinn og allar eignir bæjarins horfnar í gjaldþrota eignarhaldsfélögum. Sveitarfélagið situr eftir eignalaust og fárveikt og stórskuldugt. Og enn með Árna sem bæjarstjóra. Íbúar Reykjaness geta sjálfum sér um kennt að vera í verri málum en aðrir landsmenn. Þeir kunna svona vel við brennuvarga. Halda enn, að slíkir séu hæfastir allra til að slökkva eld.
Döpur Njála um durga

Njála er döpur bók um durga, sem rífast og grýtast og þjarkast linnulaust fyrir dómstólum. Helztu söguhetjur eru lagatæknar, sem spilla réttlæti með lagakrókum. Njáll og Mörður hafa afleit áhrif á Íslendinga nútímans. Höfundurinn kemst helzt í stuð, þegar hann lýsir fjálglega lýriti og annarri lagatækni. Eina skemmtilega persónan er Skarphéðinn. Tilsvör hans bjarga því, sem bjargað verður, einkum liðsbón hans á Alþingi. Margir elska þessa bók, enda vilja þeir engin mál leysa með samkomulagi. Sannfærðir um að vinna sigur í hvers kyns dómsmálaþjarki. Of margir Íslendingar eru frumstæðir.
Ofurfrysting í köfnunarefni

Sumir kokkar beita nýrri tækni. Vinsælar eru matvinnsluvélar, sem búa til mauk og froðu úr matvælum. Ný af nálinni er ofurfrysting matvæla í fljótandi köfnunarefni. Við það breytist áferð matvælanna. Sem síðan má misþyrma meira í matvinnsluvélum og með hleypiefnum. Þannig er með löngu ferli hægt að búa til sogrör úr vínediki. Heimsfræg eldhús eru orðnar að efnafræðistofum. Svo sem El Bulli hjá ofurkokknum Ferran Adrià sunnan Barcelona. Matvinnsluvélin og köfnunarefnið bætast við örbylgjuofninn og frystikistuna sem ísbúð og hamborgarabúlla ríka mannsins. En fólk leitar um síðir aftur til matvælanna.
Siðlegt og hagkvæmt

IceSave var ekki framið í limbói bófanna. Glæpurinn var með vitund og vilja löglega kjörinna fulltrúa þjóðarinnar á þeim tíma. Við höfum nú loksins fengið góðan samning um IceSave, sem kostar bara brot af gjaldþroti banka og Seðlabankans. Siðferðislega rétt er að segja já við honum. Við þurfum að ná aftur reisn í samskiptum við útlönd. Við gerum það með því að segja já. Þar á ofan er já hagkvæmt í samskiptum við útlandið. Komumst aftur í eðlilegt samstarf um fjármál. Fáum fé að láni til að halda áfram að virkja orku. Allt er frosið eins og er og það byrjar fyrst að þiðna, þegar við höfum sagt já.
Smámál Frakka og Breta

Fyrstu árásir bandamanna á hersveitir Gaddafis munu beinast gegn loftvörnum þeirra. Reynt verður að hindra gagnaðerðir gegn flugi bandamanna, svo að það fái frítt spil. Næsta skref er að ráðast á herflugvélar og flugvelli. Þannig má telja, að flugbann sé orðið virkt. Ráðizt verður á herskip, ef þau ógna byggðum uppreisnarmanna á ströndinni. Allt þetta mun taka skamman tíma. Nánast öll byggð í Líbýu er á ströndinni og þar er allur heraflinn. Óvíst er, að gerð verði atlaga að stórskotaliði Líbýu. Allt er þetta smámál fyrir flugheri Frakklands og Bretlands, sem munu gera út frá Sigonella á Sikiley.